Hansine Lund

Anne Hansine Sophie Lund (født Møller; 23. april 1817 i København, død 30. mars 1895 i København) var en dansk-norsk skuespillerinne.

Familie  
Hansine Lund var datter av Christian Møller og Antonette Beate Augusta Kastrup. Hun ble 1. april 1836 gift i Drammen med skuespiller Johannes Christian Lund. De var foreldre til skuespiller Henriette Lund.

Liv og virke 
Hansine Lund var skuespiller ved Julius Olsens selskap i Drammen sesongen 1834–1835, og hos Jacob Mayson i samme by 1835–1836. Hun oppholdt seg i Trondheim med Maysons selskap 1836–1839, og medvirket i en rekke oppsetninger der. Hennes innsats som Hortense i stykket Tre Aar efter ble blant annet omtalt på følgende måte: «[…] kun et grundigt Studium og sjeldent Talent kunde give Hortenses Rolle saaledes som vi mottoge den af Mad. Lund.»

Hun vendte tilbake til Drammen for sesongen 1839–1840, der hun var tilknyttet G. W. Selmers selskap. I Drammen fikk Hansine Lund økenavnet «Centralsolen», etter at hun hadde vært Maysons foretrukne primadonna.
Våren 1840 fikk hun tillatelse til å debutere ved Christiania Theater, men hun ble ikke ansatt der. I denne debuten gestaltet hun rollen som Juliette i lystspillet Pariser-Drengen.

I perioden 1843–1861 var Hansine Lund bosatt i Molde. Deretter skal hun ha bodd i Danmark.

Roller i utvalg 
Agnethe i Elverhøi av Johan Ludvig Heiberg (Maysons turné, 1835)
Hortense i Tre Aar efter (Trondheim, 1838)
Sophie i vaudevillen Vennernes Fest (Trondheim, 1838)
Joseph i lystspillet Pariserdrengen (Trondheim, 1838)
Caroline i vaudevillen De Uadskillelige av Johan Ludvig Heiberg (Trondheim, 1838)
Rataplan i vaudevillen Rataplan av Charles Sewrin og Augustin Vinzentini (Trondheim, 1838)
Juliette i lystspillet Pariser-Drengen (Christiania Theater, 1840)

Referanser

Kilder 

Norske skuespillere
Danske skuespillere
Personer fra København
Nordmenn på 1800-tallet